32004D0273
L 086/21
JURNALUL OFÍCIAL AL UNIUNII EUROPENE
DECIZIA COMISIEI
din 18 martie 2004
de adaptare a Deciziei 2001/881/CE a Comisiei, în ceea ce privește adăugirile sau eliminările care urmează a fi efectuate în lista cu punctele de control la frontieră în perspectiva aderării Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei
[notificată cu numărul C(2004) 823]
(Text cu relevanță pentru SEE)
(2004/273/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europee,
având în vedere tratatul de aderare a Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei, în special articolul 2 alineatul (3),
având în vedere actul de aderare a Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei (1), în special articolul 57,
întrucât:
(1)
Pentru unele acte adoptate de către Comisie care vor rămâne valabile după 1 mai 2004 și care necesită o adaptare ca urmare a aderărilor, adaptările necesare nu au fost prevăzute în actul de aderare, în special în anexa II. Aceste adaptări suplimentare trebuie adoptate înaintea aderării pentru ca acestea să fie aplicabile chiar de la aderare.
(2)
Procesul extinderii va atrage după sine o deplasare și o schimbare importante a frontierei terestre a noii Comunități cu țările terțe vecine, ținând seama de extinderea frontierei de coastă vizând includerea în aceasta a unei porțiuni mai importante din coasta maritimă a mărilor Baltică și Mediterană precum și adăugarea mai multor aeroporturi internaționale.
(3)
Simultan, ținând seama de aderare, piața unică se va dezvolta pentru a acoperi o mare parte a Europei Centrale și unele state membre, în special Austria, Germania și Italia nu vor mai constitui frontiera orientală a Comunității cu țările terțe, iar unele puncte de control la frontieră terestre existente în aceste state membre vor înceta să funcționeze ca atare.
(4)
Amplasamentele prevăzute care se propun în noile state membre ca puncte de control la frontieră cu țările terțe au făcut obiectul unei inspecții efectuate de către Comisie, precum și de reprezentanți ai statelor membre și se estimează că unele dintre aceste amplasamente vor fi conforme cu cerințele Uniunii Europene la data aderării.
(5)
Lista publicată cu punctele de control la frontieră aprobate în statele membre trebuie adaptată, pentru a se ține seama de această schimbare de situație și trebuie adăugată o listă cu punctele de control la frontieră din noile state membre la cele care sunt stabilite de Decizia 2001/881/CE a Comisiei (2), astfel cum a fost modificată ultima dată prin Decizia 2003/831/CE (3).
(6)
Listele cu punctele de control la frontieră situate în Austria, Germania și Italia trebuie modificate pentru a reflecta pierderea funcției anumitor puncte terestre situate în aceste state membre.
(7)
Lista cu noile puncte de control la frontieră se va putea completa ulterior cu posturi suplimentare în noile state membre atunci când se vor termina instalațiile și când vor fi furnizate toate garanțiile necesare,
ADOPTĂ PREZENTA DECIZIE:
Articolul 1
Anexa la Decizia 2001/881/CE se completează cu lista punctelor de control la frontieră prevăzută în anexa I.
Articolul 2
Lista cu punctele de control la frontieră menționată la articolul 1 va fi revizuită la 1 mai 2004, în special pentru a se adăuga la aceasta noile puncte de control la frontieră care vor fi gata la data aderării sau pentru eliminarea oricărui punct de control la frontieră pentru care controlul transpunerii acquis-ului comunitar dă un rezultat nesatisfăcător.
Articolul 3
Punctele de control la frontieră prevăzute în anexa II se elimină din secțiunile consacrate Austriei, Germaniei și Italiei din anexa la Decizia 2001/881/CE a Comisiei.
Articolul 4
Prezenta decizie se aplică de la data și sub rezerva intrării în vigoare a tratatului de aderare din 2003.
Articolul 5
Prezenta decizie se adresează statelor membre.
Adoptată la Bruxelles, 18 martie 2004.